Pacersi nižu pobjede, Grizzliesi poraze (2/12/02) - 2002-12-02
Pacersima u utakmici s Clippersima pomogao pouzdani Miller, "grizliji" se vraćaju blijedoj igri
Indiana Pacersi zabilježili su u Los Angelesu četvrtu uzastopnu pobjedu, svladavši Clipperse sa 92-87. Regie Miller možda nije više najbolji igrač Pacersa, kao što je to bio tijekom proteklih 15 godina, ali ipak daje najvažnije koševe. U sinoćnoj je utakmici svojoj ekipi pomogao u samoj završnici utakmice s 13 od 20 koševa, koliko ih je ukupno dao. U Bostonu – Paul Pierce dao je 30, a Antoine Walker 26 koševa za Celticse, koji su svladali New Orleans Hornetse sa 95-86. Hornetsi su po prvi puta u posljednje četiri godine igrali bez svojeg ključnog igrača i drugog strijelca lige Barona Davisa. Memphis Grizzliesi su na domaćem terenu doživjeli poraz od 87-92 – ovaj puta od ne posebno uvjerljivih Toronto Raptorsa. Strijelac utakmice bio je Vince Carter, koji je za Toronto dao 27 koševa. Grizliji su se, nakon samo dvije pobjede i 13 uzastopnih poraza, ponovno vratili blijedoj igri. Njihov trener Hubie Brown rezignirano je komentirao: “Jednostavno nisu imali energije”. Mladi Gordan Giriček za grizlije je dao 7 koševa, uz jednu asistenciju. Od ostalih rezultata spomenimo da su Seattle Supersonicsi pobijedili New Jersey Netse sa 96-95, dok su Houston Rocketsi izgubili od Sacramento Kingsa sa 84-103.